b'\n_START_ARTICLE_\nCourteney Cox\n_START_SECTION_\nZgodnje \xc5\xbeivljenje\n_START_PARAGRAPH_\nCourteney Bass Cox se je rodila v Birminghamu, Alabama, Zdru\xc5\xbeene dr\xc5\xbeave Amerike, a odra\xc5\xa1\xc4\x8dala v predmestju Birminghama, Mountain Brooku. Je h\xc4\x8di poslovne\xc5\xbea Richarda Lewisa Coxa (28. januar 1931 - 3. september 2001) in njegove \xc5\xbeene Courteney (rojena Bass, kasneje Copeland). Ima dve starej\xc5\xa1i sestri, Virginio in Dottie, ter starej\xc5\xa1ega brata, Richarda, ml. Njena star\xc5\xa1a sta se lo\xc4\x8dila leta 1974 in njena mama se je kasneje poro\xc4\x8dila s poslovne\xc5\xbeem Hunterjem Copelandom (stric promoterja in poslovnega mened\xc5\xbeerja Iana Copelanda. Ko je na srednji \xc5\xa1oli Mountain Brook opravila maturo, je od\xc5\xa1la na kolid\xc5\xbe Mount Vernon v Washingtonu, D.C., kjer pa svojega \xc5\xa1tudija arhitekture ni nikoli kon\xc4\x8dala, saj se je odlo\xc4\x8dila, da se bo raje osredoto\xc4\x8dila na svojo manekensko in igralsko kariero._NEWLINE_Courteney Cox ima angle\xc5\xa1ke, \xc5\xa1kotske, irske, vali\xc5\xbeanske in nem\xc5\xa1ke korenine.\n_START_SECTION_\nZgodnja kariera\n_START_PARAGRAPH_\nLeta 1984 se je Courteney Cox pojavila kot \xc5\xbeenska, ki jo potegnejo na oder, kjer ple\xc5\xa1e, v videospotu za pesem\xc2\xa0\xc2\xbbDancing in the Dark\xc2\xab\xc2\xa0Brucea Springsteena. Njene prve televizijske vloge vklju\xc4\x8dujejo stranski vlogi v neuspe\xc5\xa1ni seriji Misfits of Science (1985) in v humoristi\xc4\x8dni seriji Dru\xc5\xbeinske vezi (1987\xe2\x80\x931989), kjer je zaigrala Lauren Miller, dekle Alexa P. Keatona (Michael J. Fox). Njeni prvi filmi so med drugim tudi filmi Gospodarji vesolja (1987), Za bo\xc5\xbei\xc4\x8d pridem domov (1988) in Kokon: Vrnitev (1988). Leta 1990 je zaigrala stransko vlogo Jewel, asistentke lika Jamesa Belushija v fantazijskem filmu Gospod Usoda. Leta 1994, malo preden je pri\xc4\x8dela igrati v seriji Prijatelji, je poleg Jima Carreyja zaigrala v filmu Ace Ventura - Nori detektiv ter v epizodi\xc2\xa0\xc2\xbbThe Wife\xc2\xab\xc2\xa0serije Seinfeld, kjer je zaigrala Jerryjevo dekle Meryl. Leta 1995 je zaigrala v videospotu za pesem\xc2\xa0\xc2\xbbGood Intentions\xc2\xab\xc2\xa0glasbene skupine Toad the Wet Sprocket, ki je bila kasneje vklju\xc4\x8dena na soundtrack serije Prijatelji.\n_START_SECTION_\nPrijatelji\n_START_PARAGRAPH_\nKasneje leta 1994 so Courteney Cox povabili na avdicijo za vlogo Rachel Green v humoristi\xc4\x8dni seriji Prijatelji; namesto te vloge je nazadnje zaigrala Monico Geller. Ob za\xc4\x8detku serije je bila najbolj slavna od vseh \xc4\x8dlanov igralske zasedbe, ki so jo sestavljali Jennifer Aniston (Rachel Green), Lisa Kudrow (Phoebe Buffay), Matt LeBlanc (Joey Tribbiani), Matthew Perry (Chandler Bing) in David Schwimmer (Ross Geller); to so postale njihove najbolj znane vloge, ki so jih igrali deset let, vse do konca serije leta 2004. Leta 2005 je Guinnessova knjiga rekordov poro\xc4\x8dala, da so Coxova in njeni soigralki Anistonova ter Kudrowova najbolje pla\xc4\x8dane televizijske igralke vseh \xc4\x8dasov, saj so bile za zadnji dve sezoni serije Prijatelji pla\xc4\x8dane kar 1 milijon $ na epizodo._NEWLINE_Med peto in \xc5\xa1esto sezono se je Courteney Cox poro\xc4\x8dila z Davidom Arquetteom in svoje ime spremenila v Courteney Cox Arquette. Iz tega so se ponor\xc4\x8devali v epizodi\xc2\xa0\xc2\xbbThe One After Vegas\xc2\xab\xc2\xa0Prijateljev, kjer so vsem \xc4\x8dlanom igralske zasedbe in producentom serije v zaklju\xc4\x8dku k imenom dodali priimek\xc2\xa0\xc2\xbbArquette\xc2\xab\xc2\xa0ter na koncu napisali:\xc2\xa0\xc2\xbbZa Courteney in Davida, ki sta se poro\xc4\x8dila,\xc2\xab\xc2\xa0s \xc4\x8dimer so se nor\xc4\x8devali iz dejstva, da sta se Monica in Chandler v isti epizodi odlo\xc4\x8dila, da se ne bosta poro\xc4\x8dila.\n_START_SECTION_\nFilmska kariera\n_START_PARAGRAPH_\nV \xc4\x8dasu snemanja serije Prijatelji je Courteney Cox zaigrala v mnogih uspe\xc5\xa1nih hollywoodskih filmih Krik (1996), Krik 2 (1997) in Krik 3 (2000), kjer je zaigrala reporterko Gale Weathers. Svojega mo\xc5\xbea, Davida Arquettea, ki je v filmu igral njeno simpatijo Dwighta\xc2\xa0\xc2\xbbDeweyja\xc2\xab\xc2\xa0Rileyja, je spoznala na snemanju prvega filma iz serije Krik. Oba sta svoja lika zaigrala tudi v vseh nadaljnjih filmih iz serije, nazadnje v filmu Krik 4, ki je iz\xc5\xa1el 15. aprila 2011._NEWLINE_Poleg tega je zaigrala tudi v filmih The Runner (1999), 3000 milj do Gracelanda (2001) in The Shrink Is In (2001). Pozno leta 2003 je z Davidom Arquettejem producirala resni\xc4\x8dnostni \xc5\xa1ov Mix It Up. Serije, ki je iz\xc5\xa1la na kanalu We, kritiki niso hvalili, zato niso posneli druge sezone.\n_START_SECTION_\nKasnej\xc5\xa1a dela\n_START_PARAGRAPH_\nPo koncu serije Prijatelji je Courteney Cox producent Marc Cherry ponudil vlogo Susan Mayer v seriji Razo\xc4\x8darane gospodinje, vendar vloge ni mogla sprejeti, saj je bila takrat ravno nose\xc4\x8da; namesto nje je ta lik zaigrala Teri Hatcher. Nekaj let kasneje je podpisala pogodbo s televizijsko hi\xc5\xa1o ABC Studios (takrat poznano pod imenom Touchstone Television) za igranje v lastni televizijski seriji. Njena prva vloga po Prijateljih je bila vloga v neodvisnem filmu November (2005), ki so ga izdali v omejeni izdaji. Poleg Tima Allena je zaigrala v kriti\xc4\x8dno zelo neuspe\xc5\xa1nem filmu Zoom, se kot dekle lika Adama Sandlerja pojavila v filmu Zaporni\xc5\xa1ko dvori\xc5\xa1\xc4\x8de ter glas posodila liku krave Daisy v filmu V hlevu. Po uspehu filma Seks v mestu naj bi ustvarjalci serije Prijatelji pri\xc4\x8deli s produkcijo filma, v katerem bi svoje vloge zopet zastopala vsa preostala igralska zasedba; kakorkoli \xc5\xbee, produkcijska hi\xc5\xa1a Warner Bros. in ostale so to zanikale._NEWLINE_Leta 2007 je Courteney Cox zaigrala cini\xc4\x8dno urednico tabloidov Lucy Spiller v FX-jevi televizijski drami Dirt. S svojim mo\xc5\xbeem Davidom Arquetteom je serijo tudi producirala. Serijo so po drugi sezoni leta 2008 ukinili. Julija 2008 je \xc4\x8dasopis Entertainment Weekly poro\xc4\x8dal, da je Coxova podpisala pogodbo za igranje v treh epizodah serije Mladi zdravniki._NEWLINE_Leta 2009 je Courteney Cox pri\xc4\x8dela snemati ABC-jevo komi\xc4\x8dno serijo Dobra ma\xc4\x8dka, v kateri je zaigrala \xc5\xa1tiridesetletno sve\xc5\xbee samsko mamo, ki je \xc5\xbeeljna novih izku\xc5\xa1enj. Tretjo sezono so nameravali pri\xc4\x8deti predvajati novembra 2011, vendar so njen izid prestavili na 14. februar 2012; v tej sezoni je Coxova re\xc5\xbeirala dve od petnajstih epizod. \xc4\x8cetrta sezona se je pri\xc4\x8dela predvajati 8. januarja 2013. Leta 2009 je zaigrala v treh epizodah spletne serije Web Therapy svoje soigralke iz serije Prijatelji, Lise Kudrow._NEWLINE_Junija 2012 je Courteney Cox re\xc5\xbeirala in se pojavila v Lifetimeovem televizijskem filmu Talhotblond, ki je iz\xc5\xa1el 23. junija 2012. Film govori o mo\xc5\xa1kem, ki pri\xc4\x8dne s spletno afero in skrivnim \xc5\xbeivljenjem, ki se ga njegova \xc5\xbeena in dru\xc5\xbeina ne zavedajo.\n_START_SECTION_\nZasebno \xc5\xbeivljenje\n_START_PARAGRAPH_\nEden od partnerjev Courteney Cox je bil ne\xc4\x8dak njenega o\xc4\x8dima, rock mened\xc5\xbeer Ian Copeland. Hodila je tudi z Michaelom Keatonom in Adamom Duritzom iz skupine Counting Crows. 12. junija 1999 se je poro\xc4\x8dila z Davidom Arquetteom. Po rojstvu njune h\xc4\x8dere Coco junija 2004 je Coxova trpela za poporodno depresijo. Cocojina botra je Jennifer Aniston. 11. oktobra 2011 so oznanili, da sta se Coxova in Arquette raz\xc5\xa1la, vendar da bosta ostala prijatelja in poslovna partnerja. Junija 2012 je David Arquette po skoraj dveh letih od razhoda vlo\xc5\xbeil zahtevo za lo\xc4\x8ditev. Dokon\xc4\x8dno sta se lo\xc4\x8dila maja 2013.'